CELEX: 32022R0650
Language: sk
Date: 2022-04-20 00:00:00
Title: Nariadenie Komisie (EÚ) 2022/650 z 20. apríla 2022, ktorým sa mení príloha k nariadeniu (EÚ) č. 231/2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008, pokiaľ ide o špecifikácie dioctanu sodného [E 262 ii)] (Text s významom pre EHP)

21.4.2022   
               
               
                  SK
               
               
                  Úradný vestník Európskej únie
               
               
                  L 119/65
               
            
         NARIADENIE KOMISIE (EÚ) 2022/650
         z 20. apríla 2022,
         ktorým sa mení príloha k nariadeniu (EÚ) č. 231/2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008, pokiaľ ide o špecifikácie dioctanu sodného [E 262 ii)]
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 14,
         so zreteľom na nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2), a najmä na jeho článok 7 ods. 5,
         keďže:
         
                     (1)
                  
                  
                     Nariadením Komisie (EÚ) č. 231/2012 (3) sa stanovujú špecifikácie prídavných látok v potravinách uvedených v prílohách II a III k nariadeniu (ES) č. 1333/2008.
                  
               
                     (2)
                  
                  
                     Špecifikácie prídavných látok v potravinách možno aktualizovať v súlade so spoločným postupom, ktorý sa uvádza v článku 3 ods. 1 nariadenia (ES) č. 1331/2008, a to buď na podnet Komisie, alebo na základe žiadosti podanej členským štátom alebo zainteresovanou stranou.
                  
               
                     (3)
                  
                  
                     Dňa 3. augusta 2020 bola predložená žiadosť o zmenu špecifikácií prídavnej látky dioctanu sodného [E 262 ii)]. Žiadosť bola podľa článku 4 nariadenia (ES) č. 1331/2008 sprístupnená členským štátom.
                  
               
                     (4)
                  
                  
                     V nariadení (EÚ) č. 231/2012 sa stanovuje, že dioctan sodný [E 262 ii)] má obsahovať 39 až 41 % voľnej kyseliny octovej a 58 až 60 % octanu sodného. Žiadateľ žiada zmeniť uvedené hodnoty na 39 až 43 % voľnej kyseliny octovej a 57 až 60 % octanu sodného.
                  
               
                     (5)
                  
                  
                     Podľa žiadateľa sa pri výrobe dioctanu sodného [E 262 ii)] získava stechiometrický výrobok s obsahom voľnej kyseliny octovej 42,3 %. Žiadateľ tvrdí, že zníženie obsahu voľnej kyseliny octovej na 39 – 41 % si vyžaduje nadmerné množstvo energie. Zvýšenie hornej hranice obsahu voľnej kyseliny octovej na 43 % preto skráti čas sušenia počas výroby, čo povedie k zníženiu potrebnej energie, a tým k udržateľnejšiemu výrobnému procesu.
                  
               
                     (6)
                  
                  
                     Podľa žiadateľa nie sú vo výrobnom procese žiadne iné zmeny, vyššie množstvo voľnej kyseliny octovej v dioctane sodnom [E 262 ii)] nemá žiadny vplyv na bezpečnosť, pričom je hotový výrobok taký istý, t. j. neobsahuje žiadne iné nečistoty ako tie, ktoré sú uvedené v nariadení (EÚ) č. 231/2012.
                  
               
                     (7)
                  
                  
                     Žiadosť bola prediskutovaná v pracovnej skupine vládnych expertov pre prídavné látky. Vzhľadom na informácie, ktoré poskytol žiadateľ, a na spätnú väzbu uvedenej pracovnej skupiny sa Komisia domnieva, že navrhovaná zmena špecifikácií dioctanu sodného [E 262 ii)] by nemala mať vplyv na ľudské zdravie.
                  
               
                     (8)
                  
                  
                     Keďže zvýšenie hornej hranice obsahu voľnej kyseliny octovej v dioctane sodnom [E 262 ii)] zo 41 na 43 % by nemalo mať vplyv na ľudské zdravie, nie je potrebné požiadať Európsky úrad pre bezpečnosť potravín o stanovisko v súlade s článkom 3 ods. 2 nariadenia (ES) č. 1331/2008.
                  
               
                     (9)
                  
                  
                     Príloha k nariadeniu (EÚ) č. 231/2012 by sa preto mala zodpovedajúcim spôsobom zmeniť.
                  
               
                     (10)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Príloha k nariadeniu (EÚ) č. 231/2012 sa mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 20. apríla 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 354, 31.12.2008, s. 16.
         
            (2)  Ú. v. EÚ L 354, 31.12.2008, s. 1.
         
            (3)  Nariadenie Komisie (EÚ) č. 231/2012 z 9. marca 2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008 (Ú. v. EÚ L 83, 22.3.2012, s. 1).
      
      
         
            PRÍLOHA
            V prílohe k nariadeniu (EÚ) č. 231/2012 sa v položke „E 262 ii) dioctan sodný“ v časti „Definícia“ riadok pre rozbor nahrádza takto:
            
               
                           „Rozbor
                        
                        
                           39 až 43 % obsahu je voľná kyselina octová, 57 až 60 % je octan sodný“